**ՀԻՄՆԱՎՈՐՈՒՄ**

**«ԳԵՐՄԱՆԻԱՅԻ ԴԱՇՆԱՅԻՆ ՀԱՆՐԱՊԵՏՈՒԹՅՈՒՆՈՒՄՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱՌԵՎՏՐԱԿԱՆ ԿՑՈՐԴԻ ՀԱՍՏԻՔ ՍՏԵՂԾԵԼՈՒ ՄԱՍԻՆ»**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ԸՆԴՈՒՆՄԱՆ ՎԵՐԱԲԵՐՅԱԼ**

Հայ-գերմանական հարաբերությունները հիմնված են բարեկամության ընդհանուր արժեքների վրա, ինչը Հայաստանի և Գերմանիայի միջպետական հարաբերությունների համապարփակ զարգացման երաշխիքն է: Այսօր ակտիվ և բազմավեկտոր համա­գոր­ծակցություն է ընթանում երկու երկրների կառավարությունների, գերատեսչությունների և տարածքային միավորումների միջև։

Հայաստանը շահագրգռված է ընդլայնել և ամրապնդել Գերմանիայի հետ համագործակցությունը քաղաքական, առևտրատնտեսական, գիտակրթական, մշակութային և փոխադարձ հետաքրքրություն ներկայացնող այլ ոլորտներում, ինչպես երկկողմ, այնպես էլ բազմակողմ ձևաչափով:

2022թ․ Գերմանիան կրկին ընդգրկել է Հայաստանը ԳԴՀ տնտեսական զարգացման և համագործակցության դաշնային նախարարության (BMZ) տրանսֆորմացիոն գործընկերների ցանկում, ինչը հնարավորություն է ընձեռում ընդլայնել համագործակցությունը երկկողմ ձևաչափով։ Այդ համագործակցության զարգացման խթան հանդիսացան նաև 2022թ․ հունիսի 30-ից հունիսի 1-ը ԳԴՀ տնտեսական զարգացման և համագործակցության դաշնային նախարար Սվենյան Շուլցեի այցը Հայաստան, ինչպես նաև 2023թ․ հունվարին ՀՀ էկոնոմիկայի նախարար Վահան Քերոբյանի այցը ԳԴՀ։

Գերմանիան Հայաստանին ֆինանսական և տեխնիկական աջակցություն ցուցաբերող երկրորդ դոնոր երկիրն է ԱՄՆ-ից հետո։

Երկկողմ համագործակցության տեսանկյունից՝ Հայաստանի համար կարևորվում է հայ-գերմանական ֆինանսատնտեսական և տեխնիկական համագործակցության հարցերով միջկառավարական հանձնաժողովի գործունեությունը, որի օրակարգում ընդգրկվում է երկկողմ հետաքրքրություն ներկայացնող հարցերի լայն շրջանակ, առկա ծրագրերի կատարման ընթացքը և հեռանկարները, երկկողմ համագործակցության ընլայնման հետագա քայլերը։

Հայաստանի համար մեծապես կարևորվում է Գերմանական Միջազգային համագործակցության ընկերության (ԳՄՀԸ/GIZ) ՍՊԸ-ի և Վերականգնման վարկերի բանկի (ՎՎԲ/KfW) հետ սերտ համագործակցությունը տնտեսական և սոցիալական տարբեր ծրագրերի արդյունավետ իրականացման ուղղությամբ։ Հայաստանում նախատեսվում է հիմնել GIZ և KfW տեղային գրասենյակներ։ 2023թ․ հունվարի 26-ի նիստով ՀՀ կառավարությունը հավանության է արժանացրել «Գերմանական Միջազգային համագործակցության ընկերության (ԳՄՀԸ/GIZ) ՍՊԸ-ի և Վերականգնման վարկերի բանկի (ՎՎԲ/KfW) տեղային գրասենյակներ հիմնելու վերաբերյալ» համաձայնագրի ստորագրումը։

Գերմանական կողմի հետ քննարկվում են Հայաստանում ներդրումային խոշոր ծրագրերի իրականացումն արդունաբերության, այդ թվում՝ մետալուրգիայի․ քիմիայի, մեքենաշինության, այլընտրանքային էնէրգետիկայի, գյուղատնտեսության և զբոսաշրջության ոլորտներում։

**ԳԴՀ-ում ՀՀ առևտրական կցորդի առջև դրված են հետևյալ խնդիրները․**

* Հայաստանի Հանրապետության և Գերմանիայի Դաշնային Հանրապետության միջև բազմակողմանի և փոխշահավետ առևտրատնտեսական համագործակցության զարգացմանն ու խորացմանն աջակցելը,
* Հայաստանի Հանրապետության և Գերմանիայի Դաշնային Հանրապետության միջև արտաքին առևտրատնտեսական հարաբերություններում Հայաստանի Հանրապետության պետական շահերի պաշտպանությանը նպաստելը,
* Հայաստանի Հանրապետության և Գերմանիայի Դաշնային Հանրապետության միջև բազմակողմանի տնտեսական հարաբերությունների զարգացմանը նպաստելը,
* Հայաստանի Հանրապետության և Գերմանիայի Դաշնային Հանրապետության տնտեսավարող սուբյեկտների միջև գործարար կապերի հաստատմանն աջակցելն ու նրանց միջև համագործակցության իրականացման հարցում անհրաժեշտ աջակցություն ցուցաբերելը,

**ԳԴՀ-ում ՀՀ առևտրական կցորդի գործառույթներն են․**

* Հայաստանի Հանրապետության տնտեսական քաղաքականության իրականացմանն ուղղված աշխատանքների իրականացմանն ու օտարերկրյա պետության պետական մարմիններում կամ միջազգային կազմակերպությունում Հայաստանի Հանրապետության տնտեսական շահերի ներկայացմանն աջակցելը,
* Գերմանիայի Դաշնային Հանրապետության տնտեսության, առևտրատնտեսական բնագավառը կանոնակարգող իրավական դաշտի, ինչպես նաև արտաքին առևտրի, ներքին և արտաքին շուկաների մասին, միջազգային կազմակերպությունում ընթացող գործընթացների և կազմակերպության անդամ երկրների արտաքին առևտրի, ներքին և արտաքին շուկաների մասին տեղեկությունների հավաքագրումը, ամփոփումը և տրամադրումը Հայաստանի Հանրապետության էկոնոմիկայի նախարարին,
* Գերմանիայի Դաշնային Հանրապետության պետական կառավարման մարմիններին, շահագրգիռ անձանց և կազմակերպություններին Հայաստանի Հանրապետության տնտեսության, առևտրատնտեսական բնագավառը կանոնակարգող իրավական դաշտի, ինչպես նաև արտաքին առևտրի, ներքին և արտաքին շուկաների մասին անհրաժեշտ տեղեկատվություն տրամադրելը,
* Գերմանիայի Դաշնային Հանրապետությունում տնտեսական բնույթի միջազգային կազմակերպությունների հետ աշխատանքների իրականացմանն ու այդ կազմակերպություններում Հայաստանի Հանրապետության տնտեսական շահերի ներկայացմանը նպաստելը,
* Հայաստանի Հանրապետության դեսպանի կողմից միջազգային պայմանագրերի նախագծերի շուրջ բանակցությունների վարմանն աջակցելը, միջազգային կազմակերպության բանակցային գործընթացներին Հայաստանի Հանրապետության մասնակցության ապահովումը,
* Հայաստանի Հանրապետության և Գերմանիայի Դաշնային Հանրապետության միջև կնքված միջազգային առևտրատնտեսական պայմանագրերի իրականացմանն աջակցելը,
* առևտրատնտեսական բնագավառի պաշտոնական և գործարար փոխայցելությունների կազմակերպմանն աջակցելը,
* Հայաստանի առևտրաարդյունաբերական պալատի, Զարգացման հայկական գործակալության և այլ պետական մարմինների՝ Գերմանիայի Դաշնային Հանրապետությունում գործող ներկայացուցչությունների (ներկայացուցիչների) գործունեության համակարգումն ու աջակցության ապահովումը,
* Հայաստանի Հանրապետության տնտեսության մեջ ԳԴՀ կազմակերպություններից պոտենցիալ ներդրողներ որոնելը,
* Գերմանիայի Դաշնային Հանրապետությունում կազմակերպվող միջազգային ցուցահանդեսներին, բիզնես-ֆորումներին, գործարար բնույթի միջոցառումներին Հայաստանի Հանրապետության կազմակերպությունների մասնակցության կազմակերպմանն աջակցելը,
* Հայաստանի Հանրապետության և Գերմանիայի Դաշնային Հանրապետության տնտեսավարող սուբյեկտների միջև առևտրատնտեսական գործարքների նախապատրաստմանն ու իրականացմանն աջակցելը, ինչպես նաև ձեռք բերված պայմանավորվածությունների կատարմանը նպաստելը:

Համաձայն ՀՀ վիճակագրական կոմիտեի տվյալների` Հայաստանի Հանրապետության առևտրաշրջանառությունը Գերմանիայի հետ 2022 թվականի հունվար-դեկտեմբերին կազմել է 530․42 մլն ԱՄՆ դոլար, ինչը նախորդ տարվա նույն ժամանակահատվածի համեմատ աճել է 83%-ով (2021թ․ հունվար–դեկտեմբերին կազմել է 289․85 մլն․ ԱՄՆ դոլար)։

Նշված խնդիրների լուծման և գործառույթների իրականացման արդյունքում յուրաքանչյուր տարի ակնկալվում է առևտրաշրջանառության 35-40% աճ։

Հաշվի առնելով Հայաստանի և Գերմանիայի միջև տնտեսական ոլորտում առկա համագործակցության մեծ ներուժը և ԳԴՀ պետական կառույցների և մասնավոր կազմակերպությունների, ընկերությունների կողմից՝ ՀՀ պետական հատվածի և գործարար շրջանակների հետ փոխգործակցություն իրականացնելու ուղղությամբ ցուցաբերված մեծ հետաքրքրությունը՝ անհրաժեշտություն է առաջացել Գերմանիայի Դաշնային Հանրապետությունում ստեղծել Հայաստանի Հանրապետության առևտրական կցորդի հաստիք, ինչը թույլ կտա արդյունավետ ներկայացնել Հայաստանի Հանրապետության տնտեսական շահերը համագործակցությանն առնչվող տարբեր ոլորտներում, դյուրացնել հայ և գերմանացի գործարարների փոխշահավետ համագործակցությունը, ինչպես նաև օժանդակել երկու երկրների միջև գործարար նախաձեռնությունների ակտիվացմանը և իրականացմանը:

Առևտրական կցորդի հաստիքի ստեղծումը հնարավորություն կընձեռի նաև առավել օպերատիվ կերպով տեղեկատվություն ստանալ ԳԴՀ տնտեսական իրավիճակի, արտաքին տնտեսական գործունեության ոլորտը կարգավորող օրենսդրության մասին, ինչպես նաև Հայաստանի վերաբերյալ նմանատիպ տեղեկությունն հաղորդել ԳԴՀ շահագրգիռ մարմիններին:

Համաձայն «Գերմանիայի Դաշնային Հանրապետությունում Հայաստանի Հանրապետության առևտրական կցորդի հաստիք ստեղծելու մասին» Հայաստանի Հանրապետության կառավարության որոշման նախագծի՝ ԳԴՀ-ում ՀՀ առևտրական կցորդի տեղակայումը նախատեսվում է ԳԴՀ մայրաքաղաք Բեռլինում։

Հայաստանի Հանրապետության առևտրական կցորդի խնդիրները, գործառույթները, վարձատրության հետ կապված հարցերը և աշխատանքի կազմակերպման կարգը սահմանված են ՀՀ կառավարության` 2004թ. դեկտեմբերի 23-ի «Հայաստանի Հանրապետության առևտրական կցորդների և առևտրական ներկայացուցչությունների կանոնադրությունը հաստատելու մասին» թիվ 1935-Ն որոշմամբ, ինչպես նաև Հայաստանի Հանրապետության կառավարության 2005 թվականի սեպտեմբերի 22-ի «Հայաստանի Հանրապետության առևտրական կցորդների, ներկայացուցիչների, մաքսային կցորդի և առևտրի համաշխարհային կազմակերպությունում Հայաստանի Հանրապետության մշտական ներկայացուցչի պահպանման ծախսերի ֆինանսավորման կարգը հաստատելու մասին» թիվ 1587-Ն որոշմամբ։

Հաշվի առնելով վերոգրյալը` ՀՀ էկոնոմիկայի նախարարությունը նպատակահարմար է գտնում «Գերմանիայի Դաշնային Հանրապետությունում Հայաստանի Հանրապետության առևտրական կցորդի հաստիք ստեղծելու մասին» որոշման ընդունումը Հայաստանի Հանրապետության կառավարության կողմից։